ගෘහස්ථ හිංසනය යටතේ චෝදනා ලබාසිටි අමෙරිකාවේ අපරාජිත බොක්සිං සූර ෆ්ලොයිඩ් මේවෙදර්ට මාස 3ක සිර දඬුවමකට යටත්වීමට සිදුවිය.මීට අමතරව අමෙරිකානු ඩොලර් 2500ක දඩ මුදලක් ගෙවීමට ද ඔහුට සිදුවූ අතර ලාස්වේගාස් විනිසුරු මෙලිසා සරගෝසා විසින් පැය 100ක ප්‍රජා සේවාවක නිරතවීමටත් මේවෙදර්ට නියම කරනු ලැබීය.මීට මාස 15කට පෙර සිය හිටපු පෙම්වතියට පහරදීමත්, ඇගේ නිවසේදී ඔවුන්ගේ දරුවන්ට තර්ජනය කිරීමත් යන චෝදනා 2කටම වැරැදිකරු වූ 34 හැවිරිදි මේවෙදර් ඔහුගේ දඬුවමට එරෙහිව අභියාචනා ඉදිරිපත් නොකිරීමට තීරණය කළ බව ද වාර්තා වේ.මේ දඬුවම ඉතා ලිහිල් එකක් බවට තර්ක කළ පැමිණිල්ලේ නීතිඥවරිය වූ ලීසා ලුසීච් ඔහුට මාස 18ක සිර දඬුවමක් නියම විය යුතු බව සඳහන් කළාය.ලබන ජනවාරි මාසයේ 6 වැනිදා බන්ධනාගාරයට වාර්තා කළ යුතු වන මේවෙදර් උසාවියෙන් පිටතදී මාධ්‍යයට ප්‍රකාශ නිකුත් කිරීමෙන් වැළකී සිටියේය.මේ පහරදීමට ආසන්නතම සිදුවීම වූයේ මේවෙදර්ගේ පෙම්වතිය හැරිස් නමැති ක්‍රීඩකයකු සමඟ ඇතිකරගත් අනියම් සම්බන්ධතාවයකි.